Pisos que punxaven la llum amb agulles d'estendre roba, amb pinces de bateries de cotxe o fent connexions fraudulentes amb navalles. I en alguns casos, cables sencers que –directament- penjaven de la façana dels edificis. Aquesta és l'estampa amb què s'han trobat els tècnics d'Endesa, els Mossos d'Esquadra i la Policia Municipal aquest dimecres al barri de la Font de la Pólvora, on han fet un operatiu contra el frau elèctric. L'actuació, a imatge de la que es va fer fa pocs dies a Vila-roja, vol donar resposta a les queixes que des del barri s'han fet arribat a l'Ajuntament de Girona pels continus talls de llum que pateixen algunes famílies. En total, s'han dut a terme 114 inspeccions i s'han detectat 33 fraus elèctrics. En paral·lel, la policia ho ha aprofitat per comprovar que no hi hagués pisos on es cultivés marihuana. De droga no se n'ha trobat, però sí que els Mossos han detingut un home que es trobava en cerca i captura. L'operatiu a la Font de la Pólvora arriba, precisament, quan no fa ni una setmana que diversos veïns del barri van anar a queixar-se a l'Ajuntament. Criticaven que ells paguen les factures cada mes, però que amb l'arribada de l'hivern, aquest barri del Sector Est pateix talls de llum continus.  Al darrere d'aquesta situació hi ha molts casos de picaresca. És a dir, gent que punxa la llum i això fa que saltin les línies (perquè pateixen una sobrecàrrega). Per lluitar contra aquests fraus, avui s'ha dut a terme un operatiu al barri de la Font de la Pólvora.  Tècnics d'Endesa han comprovat les connexions als blocs de pisos que hi ha als carrers Roure, Castanyer, Avellaner i Pruner. Ho han fet acompanyats d'agents de la Policia Municipal i dels Mossos d'Esquadra, que han desplaçat a lloc patrulles de seguretat ciutadana i quatre furgones de l'Àrea Regional de Recursos Operatius (ARRO). En total, s'han inspeccionat les connexions de 114 habitatges i s'han localitzat 33 fraus. D'aquests, segons informa Endesa, en 26 casos els habitatges punxaven la llum des de la caixa de comptadors. I en els set restants, directament, els empalmaments no passaven ni per allà (és a dir, que agafaven l'electricitat directament des del carrer). Agulles d'estendre roba A la Font de la Pólvora, però, tant els tècnics de la companyia com els policies s'han sorprès de la manera com alguns defraudaven electricitat. I és que, durant les inspeccions, s'han arribat a trobar connexions fetes amb agulles d'estendre roba, amb pinces de bateries de cotxe o –fins i tot- amb navalles.  En algun cas, els fusibles s'havien recremat i estaven soldats per la mateixa calor que desprenien els curtcircuits. A més, la companyia també ha localitzat façanes amb cables que queien de les finestres. Estaven situats al primer, al segon o al tercer pis dels blocs i, un cop arribaven arran de terra, es connectaven a escomeses fraudulentes. En paral·lel a la inspecció feta per Endesa, la policia també ha aprofitat per comprovar que en algun pis no es cultivés marihuana o els seus inquilins cometessin alguna altra infracció. De droga aquest cop no se n'ha trobat, però sí que els Mossos d'Esquadra han detingut un home de 63 anys a qui constava una ordre d'arrest per part d'un jutjat.  Gossos, gallines i una cabra Durant l'operatiu, els Mossos d'Esquadra també han trobat quatre gossos lligats en arbres en males condicions, a més d'un corral precari amb gallines i una cabra. Per això, els agents de la Unitat Regional de Medi Ambient (URMA) han aixecat actes i han obert diligències. D'altra banda, s'han aixecat sis actes com a conseqüència d'inspeccions en comerços del barri. I per últim, la Policia Municipal de Girona ha localitzat un quad sense matrícula i l'han retirat per intentar localitzar el seu propietari legítim.

Summary: Detecten pisos que punxaven la llum amb agulles d'estendre roba i navalles en un operatiu a la Font de la Pólvora


El Departament de Territori i Sostenibilitat ha adjudicat per 261.000 euros les obres d'un tram de la via ciclista del Ter (Ripollès). L'obra permetrà donar continuïtat a la ruta del Ferro, que va de Ripoll a Sant Joan de les Abadesses, fins a Setcases. El tram que s'ha adjudicat és el que connecta el nucli urbà de Camprodon amb Llanars, en un entorn molt sensible des d'un punt de vista ambiental i paisatgístic. Un cop s'hagi realitzat l'obra, quedarà configurat un carril bici d'1,7 quilòmetres de longitud , dels quals 950 metres seran tram urbà de Camprodon, i la resta seran tram interurbà. L'obra començarà al pont de la carretera GIV-5254 que creua el riu Ter, on es preveu eixamplar la vorera actual i condicionar-la fins al l'encreuament amb el passeig de Maristany. Està previst que l'actuació comenci el mes de febrer i s'espera que estiguin acabades en dos mesos.   L'ampliació del pont sobre el Ter permetrà un pas per a vianants i ciclistes de 2,5 metres d'amplada. Un cop travessada la zona urbana que discórrer per Camprodon, la via verda anirà en paral·lel pel marge esquerre de la carretera, fins a connectar amb la zona urbana de Llanars, al parc de mossèn Lluís Suriñach. Aquest tram interurbà de 800 metres de longitud, tindrà una amplada de 3 metres, amb un paviment de sòl-ciment. Amb aquesta obra el departament posa fil a l'agulla a un dels reclams turístics de la zona. A banda de donar continuïtat a la ruta del Ferro, l'obra connectarà amb la via cicloturística Pirinexus, que utilitza un tram d'enllaç per accedir a la ruta del Carrilet (Olot - Girona), a Sant Joan de les Abadesses i a Camprodon. La ruta del Carrilet és una de les més utilitzades pels aficionats a la bicicleta. Es tracta d'una zona molt singular des d'un punt de vista paisatgístic i mediambiental, i és que la  capçalera del Ter, està envoltada de prats i boscos, amb nuclis urbans, un entorn que el fa ser una de les zones més visitades pels cicloturistes.

Summary: Territori adjudica per 261.000 euros les obres d'un tram de la via ciclista del Ter


L’eurodiputat de CDC, Ramon Tremosa, ha demanat aquest dimarts a la Comissió Europea que habiliti un mecanisme perquè Catalunya pugui acollir refugiats més enllà de la quota espanyola. Tremosa, en una pregunta parlamentària, ha remarcat que “el procés sobiranista demostra la seva vocació europea i solidària amb la voluntat d’acollir més refugiats dels estrictament necessaris”. I ha afegit: “En un moment en què alguns Estats es neguen o arrosseguen els peus a l'hora de participar en la distribució dels refugiats, Catalunya mostra la seva vessant més solidària". L’Eurodiputat ha reclamat a la CE que faci pública quina serà la partida prevista per ajudar en l'acollida de refugiats a l'estat espanyol. Seguint aquesta línia, ha considerat que la millor manera de gestionar l’acollida seria en el nivell administratiu que executarà l'acollida, com ara els ajuntaments i les comunitats autònomes. Finalment, el convergent ha denunciat "la desgana de Rajoy i el seu govern per accelerar l'arribada dels refugiats que pertoquen a l'estat espanyol" enmig d'una crisi que posa en risc l'existència de Schengen. Tremosa ha presentat aquesta pregunta seguint el contingut de la resolució aprovada pel Parlament de Catalunya en què s'anunciava la voluntat sobirana del Govern d'acollir més refugiats dels previstos pel govern espanyol.

Summary: Tremosa demana a la CE que Catalunya pugui acollir més refugiats dels previstos pel govern espanyol


L'Ajuntament de Roses ha aprovat al ple d'aquest dilluns una moció per reclamar a l'Estat que es compleixin les proposicions no de llei aprovades al Congrés el 2012 i el 2013 i se cedeixin part de les instal·lacions de la base militar del Pení al Parc Natural del Cap de Creus. El regidor d'Urbanisme i ex diputat a la cambra, Carles Pàramo, assegura que el Ministeri de Defensa ha començat a replegar els efectius aeris a les noves instal·lacions de la part alta de la base i alerta que els antics edificis començaran a quedar abandonats si no s'hi fa res. La proposta, impulsada per CiU, reclama ara que es facin efectius els compromisos adoptats i es comenci a treballar per donar ús a aquestes instal·lacions i evitar que acabin saquejades com ha passat amb altres complexos. La moció ha comptat amb el suport de l'equip de govern (CiU i GdP) així com d'ERC i el PP, a l'oposició. El PSC i UMdC hi han votat en contra i el regidor de C's s'ha abstingut.  (En aquesta actualització s'hi ha afegit que la moció s'ha aprovat i amb quins suports ha comptat a la votació)  El Congrés dels Diputats va aprovar el novembre de 2012 i l'abril de 2013 dues proposicions no de Llei en les quals es reclamava que Defensa desafectés part de les instal·lacions de la base militar – que quedarien progressivament en desús en el marc d'una modernització de l'espai- i que el Ministeri d'Agricultura se'n fes càrrec amb l'objectiu de donar nous usos vinculats a la difusió del medi. Entre ells, proposaven la seva utilització com a oficines del Parc Natural, que ara s'ubiquen dins del monestir de Sant Pere de Rodes. Va ser precisament Pàramo qui va defensar les propostes presentades pel Grup Parlamentari Català a la cambra baixa.  Ara, l'Ajuntament vol que aquelles declaracions d'intencions es converteixin en una realitat. Segons diu, els consta que els militars del Pení s'estan replegant cap a les instal·lacions de la part superior de la muntanya. "Nosaltres tenim por, perquè ja coneixem altres precedents, que acabin quedant abandonades i saquejades abans que es tramiti una solució", explica.  Per això, CiU ha impulsat la moció on s'insta al Ministeri d'Agricultura i Medi Ambient a reclamar al de Defensa la transferència d'aquesta part de la base.  A més, el document també proposa reclamar a Defensa que els informi sobre la desafecció de la part en desús de l'Esquadró de Vigilància Aèria número 4 (EVA-4), tal i com es va acordar a les proposicions.  En aquest sentit, la moció proposa demanar també al Departament de Territori i Sostenibilitat que s'impliqui en el canvi d'afectació entre els dos ministeris "amb la finalitat de garantir que els terrenys i les instal·lacions continuïn al servei públic, dins del Parc Natural", tal i com es va fer amb les finques de l'antic Club Med.  Per la seva banda, el govern municipal es compromet a col·laborar en el traspàs i a fer les modificacions del Pla General que calguin per tal d'adequar urbanísticament l'espai d'acord amb el que "determina el Pla especial de Protecció del Medi Natural i del Paisatge del Parc Natural del Cap de Creus".  La moció s'ha aprovat amb el suport dels grups del govern CiU i GdP,'ERC i el PP. El PSC i UMdc hi han votat en contra i el regidor de C's s'ha abstingut.  Unes instal·lacions dels anys 50 El document recorda que la base es va construir l'any 1953 en el marc d'un conveni de Defensa amb els Estats Units. Onze anys més tard, l'activitat americana es va aturar i el complex va passar a mans de l'exèrcit espanyol, que hi realitza tasques de control per radar de l'espai aeri espanyol i de l'OTAN.   L'any 2009 van començar unes obres de modernització i adequació de les instal·lacions per substituir els radars analògics per un únic radar digital. Els treballs preveien també el replegament de tot el personal de la base i els aparells operatius en un sol edifici, a la part superior de la base.  El Parc, sense seu pròpia Això implicava que la resta d'edificis quedessin buits i en desús. Des de Roses sempre han defensat que les instal·lacions es troben en perfecte estat de conservació i que, a més, serien ideals per a ubicar-hi les oficines del Parc Natural, que ara treballa des de Sant Pere de Rodes sense despatxos propis. L'actuació permetria utilitzar aquestes instal·lacions en un espai dedicat a l'estudi i la difusió dels seus valors.  A més, recorden que el Ministeri de Medi Ambient ja es va implicar en una actuació similar amb la recuperació del paratge de Tudela on hi havia l'antic Club Med. "En aquest cas no els costaria res i, en canvi, se'n podria treure molt profit", insisteix Pàramo.

Summary: ACTUALIZACIÓ:Moció a Roses per reclamar a l'Estat que cedeixi part de la base militar del Pení al Parc Natural del Cap de Creus


La Sala del Civil i Penal del TSJ valencià ha denegat la llibertat provisional a Francisco Correa, considerat el cervell de la trama 'Gürtel'. El tribunal considera que el risc de fuga no només continua existint, sinó que s'ha incrementat. Correa, que va ingressar a la presó el passat 14 de febrer, va enviar un escrit al TSJ valencià en què sol·licitava la seva llibertat provisional i argumentava aspectes humanitaris i la seva disponibilitat a col·laborar amb la Justícia i alliberar fons intervinguts a Suïssa.  En l'acta, datat del 21 de desembre, la Sala apunta que "el suposat canvi de circumstàncies al·legats no és tal, atès que en general es tracta d'una reiteració dels arguments que ja van ser exposats i presos en consideració a l'hora de decretar la seva presó provisional". "Ignorem l'abast d'aquest suposat afany per col·laborar amb l'administració de justícia en altres causes, però sí hem pogut apreciar que en la present causa no ha demostrat tal interès, i fins i tot podem suposar que serà qüestionable la seva efectiva transcendència en aquests altres procediments al fet que se'ns al·ludeix si s'ha de jutjar per la posició mantinguda pel ministeri fiscal en el seu informe", assenyalen els magistrats. En relació al suposat alliberament d'uns fons intervinguts a Suïssa, els magistrats subratllen que "es tracta d'uns fons que ja estaven intervinguts per algun tribunal" i afegeix que "no es deu haver facilitat massa el seu traspàs" a Espanya ja que "encara no obren ingressats en cap compte de consignació". En l'acta, els magistrats exposen que finalment Correa al·ludeix "raons humanitàries derivades de certs patiments del seu germà", un argument, assenyalen, que "tal com fa constar en l'escrit de referència ha estat igualment al·legat amb anterioritat i això no ha impedit que compleixi les obligacions que se li han imposat, ni ha imposat que se li dispensi fins ara un tractament especial per aquest motiu". Per tant, afegeixen que ignoren "en quina mesura es fa ara més necessària la seva presència o quines actuacions concretes ha de dur a terme que exigeixin la seva situació en llibertat".  La Sala conclou que "el risc que es materialitzin més condemnes és cada vegada més pròxim, com de fet és conscient el propi senyor Correa quan en el seu escrit deixa constància que haurà de complir el conjunt de sentències fermes i definitives que se li imposin, la qual cosa fa que no només segueixi existint aquest risc de fugida, sinó que s'incrementi".

Summary: El TSJ valencià denega la llibertat provisional a Correa


El Govern té previst impulsar un conjunt d'iniciatives legislatives en matèria fiscal abans del 31 de juliol perquè es tramitin al Parlament. Així, el departament de Vicepresidència i d'Economia i Hisenda està treballant per recuperar els impostos propis derogats pel Tribunal Constitucional (TC), és a dir, l'impost sobre els dipòsits en les entitats de crèdit i l'impost sobre la producció d'energia elèctrica d'origen nuclear. D'altra banda, el Govern també treballa en la reforma d'alguns tributs propis vigents per adaptar-los a les recomanacions de la Unió Europea, com la taxa turística, l'impost sobre grans establiments comercials i l'impost sobre l'emissió d'òxids de nitrogen a l'atmosfera produïda per l'aviació comercial.  L’Impost sobre els dipòsits a les entitats de crèdit (llei 4/2014 de 4 d’abril) va ser derogat pel TC el 28 de maig del 2015, després d’un recurs presentat pel Govern espanyol. Tal com ha explicat el Departament de la Vicepresidència i Economia i Hisenda en un comunicat, la Generalitat està estudiant la fórmula més adequada perquè el nou tribut sigui compatible amb l’impost que grava a les entitats financeres i que va crear el Govern de l’Estat poc temps després que la Generalitat aprovés el seu tribut. El tribut propi creat per la Generalitat l’any 2012 tenia una previsió de recaptació anual de 688 milions d’euros.   La Direcció General de Tributs de la Generalitat també està treballant per aprovar un nou projecte de Llei de l’Impost sobre la producció d’energia elèctrica d’origen nuclear que permetria recuperar la Llei 12/2014 d’1 d’octubre que va ser anul·lada pel TC el passat 14 d’abril. L’objectiu és redissenyar el tribut per evitar les interpretacions de doble imposició. La previsió de recaptació d’aquest impost abans de la suspensió era de 59 milions d’euros anuals.   Actualització dels tributs propis   Durant les properes setmanes, el Govern de la Generalitat també té previst abordar la reforma d’alguns dels seus tributs propis amb l’objectiu d’actualitzar i millorar-ne la seva funcionalitat. Pel que fa a l'impost sobre les estades en establiments turístics, la voluntat de l‘executiu català és introduir les modificacions, majoritàriament de caràcter formal, que s’havien inclòs al Projecte de llei de mesures fiscals, administratives, financeres i del sector públic per a l’exercici 2016, també coneguda com a Llei d’acompanyament,  i que no va tirar endavant en no superar el tràmit parlamentari. Finalment, el Govern aprovarà un nou projecte de l’Impost sobre grans establiments comercials (llei 16/2000 de 29 de desembre) transformant-lo en un impost de caràcter ambiental, i un decret Llei de l’Impost sobre l’emissió d’òxids de nitrogen a l’atmosfera produïda per l’aviació comercial (llei 12/2014 de 10 d’octubre). La finalitat és adaptar els dos tributs a les recomanacions de la unió Europea en matèria de competència.

Summary: El Govern recuperarà l'impost sobre els dipòsits bancaris i el de producció d'energia nuclear, anul·lats pel TC


Grifols i Shangai RAAS han obtingut les autoritzacions pertinents dels Estats Units i la Xina per portar a terme la seva aliança a la Xina, segons ha informat l'empresa. Està previst que aquesta transacció es tanqui abans de finals d'any. Com a resultat de la mateixa, Grifols controlarà el 26,6% del capital de Shanghai RAAS a canvi d'una participació no majoritària a Grifols Diagnostic Solutions (45% dels drets econòmics i 40% de vot) per part de Shanghai RAAS. Amb tot, Grifols mantindrà el control operatiu, polític i econòmic de la seva filial. La companyia catalana es convertirà en el segon major accionista de Shanghai RAAS i comptarà amb tres dels nou membres del seu consell d'administració, mentre que Shanghai RAAS en tindrà un a GDS. L'operació suposa per a Grifols "una oportunitat única per continuar amb la seva expansió internacional i enfortir la seva posició" a la Xina, un dels mercats mundials amb més potencial de creixement de productes plasmàtics i de solucions de diagnòstic transfusional.  Aquesta aliança impulsarà la producció, comercialització i desenvolupament dels productes plasmàtics a la Xina, així com de les darreres solucions de diagnòstic transfusional al país. Per al co-ceo de Grifols, Víctor Grífols, l'operació "generarà valor" per a totes les divisions, especialment per a la de Bioscience i la de Diagnostic. "Representa un pas endavant en la nostra estratègia de creixement sostingut i visió a llarg termini", ha declarat.  Per a Shanghai RASS, l'operació permetrà diversificar el negoci i es convertirà en el distribuidor en exclusiva dels productes plasmàtics i de diagnòstic transfusional de la companyia catalana a la Xina.  L'aliança contempla la subscripció d'un acord de qualitat específic, mitjançant el qual totes les activitats relacionades amb l'obtenció de plasma i amb la producció de medicaments plasmàtics hauran de complir "els més estrictes estàndards internacionals". L'acord inclou el compromís de l'empresa internacional d'implementar la tecnologia NAT per a l'anàlisi de les donacions de plasma en la seva xarxa de centres de recollida.

Summary: Grifols i Shangai RAAS obtene les autoritzacions per a la seva aliança a la Xina


La casa de subhastes londinenca ha posat a la venta prop de 200 obres d’art de la col·lecció privada del mecenes Edward James ACN Londres.-Una de les obres més icòniques del surrealisme, el ‘Telèfon llagosta (amb afrodisíac)’ de Salvador Dalí en la seva versió de color blanc, s’ha subhastat aquest dijous per 1.010.422 euros a Christie's. Una altra obra de l’artista empordanès, el sofà inspirat en els llavis de l’actriu Mae West ha estat adquirida per 867.173 euros. Totes dues peces van ser concebudes per Dalí l’any 1936 i formen part de la Fundació Edward James, una de les col·leccions més rellevants d’art surrealista del món. En total, la casa de subhastes londinenca ha posat a la venta 187 obres que pertanyien a aquest mecenes, la més cara ‘El Concert’, del pintor rus Pavel Tchelitchew, que s’ha venut per més d’1,6 milions d’euros. Dalí va concebre diverses versions del 'Telèfon llagosta (amb afrodisíac)', algunes de color taronja i d'altres de color blanc, com el que s'ha subhastat aquest dijous a la capital britànica. La peça combina la baquelita original del telèfon amb el guix emprat per dissenyar el mol·lusc.  En l'imaginari Dalí, la llagosta o llamàntol apareix gairebé sempre com un apèndix d'un telèfon i pertany a l'època en què l'artista modificava objectes quotidians donant-los una aparença desconcertant o associant-los al món animal, vegetal o humà. Dalí relaciona el marisc amb el plaer del menjar i el considera un aliment "intel·ligent" en contraposició "als espinacs". En el cas de 'Sofà llavis de Mae West', l'artista va fer cinc versions diferents, utilitzant diversos tipus de fusta i tela i alterant lleugerament les proporcions.  Tot i que les obres s'han pogut veure en museus d'arreu del món, originalment el multimilionari mecenes James Edward, amic personal de Dalí i d'altres noms destacats del surrealisme, tenia aquestes obres a la seva mansió de West Sussex, on formaven part de l'excèntrica decoració juntament amb columnes de marbre de grans proporcions, busts, escultures i quadres que formen part també de la subhasta 'Llegat surrealista'. Edward James, el mecenes del surrealisme Edward James és un dels mecenes més importants i excèntrics de l'art contemporani. Hereu d'una gran fortuna, no només va ser un nom clau en el mecenatge d'artistes com Dalí o René Magritte sinó que va ser el principal patrocinador del pavelló surrealista a l'exposició universal de Nova York, l'any 1939. James, poeta i escultor, es va sentir fascinat pel moviment surrealista a principis dels anys trenta. Va escriure de forma habitual a la revista 'Minotaure' i va arribar a establir una estreta amistat no només amb Dalí i Magritte sinó també amb d'altres noms destacats del surrealisme com Luis Buñuel. La seva relació amb Dalí però no sempre va ser fàcil i quan el geni empordanès passava per un dels seus pitjors moments econòmics, James va fer signar un contracte a l'artista segons el qual es comprometia a entregar-li la seva producció entre el 1936 i el 1939 a canvi d'una paga semestral. Aquest fet explica perquè les versions tant del sofà com del telèfon havien estat a casa del mecenes.

Summary: Christie's ven un dels telèfons llagosta i un sofà dels llavis de Dalí per més d'1,8 milions d'euros


Els Mossos d’Esquadra continuen buscant l'autor dels trets que van causar la mort a un home de 32 anys de nacionalitat dominicana aquest diumenge a la nit a l’Avinguda Meridiana de Barcelona, prop de l’Avinguda Rio de Janeiro, i investiguen les causes dels fets. D’altra banda, un altre home d’uns 30 anys va resultar ferit crític i continua a l’Unitat de Cures Intensius de trauma de l’Hospital de la Vall d’Hebron , segons han informat aquest matí fonts del centre hospitalari, mentre que una noia d’uns 22 anys va resultar ferida greu i va ser traslladada a l’Hospital de Sant Pau. Els fets es van produir aquest diumenge poc després de les nou del vespre quan un desconegut va disparar una ràfega de trets contra les persones que es trobaven a l’interior d’un vehicle. Poc després dels fets, es va desplegar un ampli dispositiu policial a la zona, concretament a l’altura del número 517 de l’Avinguda Meridiana per tal de localitzar el presumpte autor dels trets i iniciar una investigació per esclarir els fets. El difunt i l'altre home ferit estaven esperant a l'interior d'un vehicle davant d'un bar de la zona quan l'agressor es va aproximar i, tot seguit, va començar a disparar una ràfega de trets. A la lluna del turisme de les víctimes es podien comptar fins a set impactes de bala. El Julián, un veí de la zona, ha explicat aquest dilluns al matí que poc després de les nou de la nit va sentir una "ràfega" i després una dona que cridava "l'han matat, l'han matat". Segons ell, el bar d'on sortien algunes de les víctimes tanca molt tard, i algun cop hi ha baralles entre els clients ebris, però no sap si aquest va ser el motiu del tiroteig d'aquest diumenge a la nit. Altres veïns de la zona expliquen que no van sentir els trets, però sí els crits d'una de les víctimes. Quan van veure el cotxe arrambat a la tanca de seguretat del carrer van pensar que es tractava d'un accident de trànsit. En arribar la policia científica van constatar que havia estat un crim. Els investigadors treballen amb diverses hipòtesis, una de les quals seria una possible venjança per un crim similar ocorregut el passat mes de novembre a L'Hospitalet de Llobregat i encara no resolt, segons fonts policials. En aquella ocasió, la matinada del 28 de novembre, un home, de 36 anys i també dominicà, va ser trobat mort per arma de foc dins d'un vehicle aparcat al barri de La Florida, a l'avinguda Catalunya, just després de la intersecció amb el carrer Primavera.

Summary: ACTUALIZACIÓ:Els Mossos continuen buscant l'autor dels trets que van causar la mort d’un home de 32 anys a la Meridiana


Els vins DO Empordà podrien aconseguir les millors qualificacions de la història en la propera edició de la guia Peñín, la més destacada a nivell espanyol i de gran projecció internacional. Una de cada cinc ampolles superaran els 93 punts, el barem que la publicació fixa per distingir els millors vins de l’Estat. Ho ha avançat el seu director, Carlos González, en declaracions a l’ACN, durant el tast que està fent aquests dies a la comarca. Ha elogiat els negres joves –plens de matisos, expressius i equilibrats-, els blancs de 2012 i 2013 i els dolços, que veu com els millors de la regió per la seva “singularitat”. En aquest sentit, ha emplaçat les bodegues a explotar aquest tipus d’ampolles per captar l’atenció del mercat estranger. Durant dos dies, l’enòleg Carlos González, màxim responsable de la guia Peñín, s’ha tancat en un despatx de la seu del Consell Regulador de la DO Empordà, a Figueres, per tastar 230 vins de la comarca. És l’any que han rebut més mostres procedents de la denominació, i això, diu, ja dóna pistes de la creixent professionalització de les bodegues empordaneses, que busquen en la guia un altaveu per incrementar el seu volum d’exportacions. Elogis per als negres joves Entre desenes d’ampolles sobre la taula, González explica que les sensacions dels vins tastats són bones. Els negres joves s’enduen els majors elogis: “tenen molta fruita, fruita vermella, i expressió. Són interessants: en boca, són carnosos en sabor i tenen una bona acidesa, que els equilibra”. Consell als elaboradors empordanesos Els negres de major anyada també agraden tot i que perden “matisos varietals”. En aquest sentit, aconsella als elaboradors que reforcin les sensacions diferenciadores que aporta cada varietat de raïm. És la manera, assegura, de seduir els mercats estrangers. “Els vins de la DO Empordà tenen qualitat, i s’ho han de creure. Tots estan bons. Els animo a apostar per la varietat pròpia, la que millor es doni al territori per les condicions agronòmiques”, expressa González.  Blancs “expressius” Pel que fa als blancs, el director de la guia Peñín ha alabat especialment els de les anyades 2012 i 2013. “Tenen complexitat, expressió. Es nota les varietats de la garnatxa blanca i rosada. No són els típics blancs fresquets, però per conquistar determinats paladars exigents, has d’anar per aquí”, reflexiona.  Els dolços, “reclam” de la DO Empordà González té clar que els millors vins de la DO Empordà són els dolços i recomana a les bodegues que els potenciïn, malgrat que no són els que tenen una major producció ni els que reporten més beneficis. “És un bon reclamen per a la regió perquè tenen moltíssima singularitat. S’han de moure i treure a fora. Un cop aconsegueixis captar l’atenció internacional, la resta ja vindran”, emfatitza. Puntuacions molt altes Per tot plegat, els vins de la DO Empordà podrien aconseguir les millors puntuacions de la història en la guia Peñín 2017. González ha avançat que està posant puntuacions “molt altes” i que prop del 20% del total d’ampolles de la denominació podria superar els 93 punts, és a dir, que uns 45 vins de la zona podrien estar en el barem més alt de les qualificacions "excel·lents" i optar, així, a estar representats en la fira estatal que se celebra anualment a Madrid.  En l’edició anterior, quatre vins van superar la barrera “psicològica” d’excel·lència dels 93 punts. El Finca Garbet 2007 (celler Peralada) i el dolç Ino (celler Masia Serra) van obtenir 94 punts, mentre que tres vins de Vinyes d’Olivardots (Gresa 2009, VD’O 1.10 i VD’O 7.13) i un vi del celler Espelt (Comabruna 2011) van quedar-se en els 93.  En total, l'any passat, 68 vins empordanesos van assolir la qualificació d’excel·lent, entre 90 i 94 punts. La xifra va representar un increment destacat respecte als 43 excel·lents de l’edició del 2015. Una dècada abans, l’any 2005, només un vi empordanès arribava als 90 punts.


Els turistes que van visitar Catalunya al juny van deixar 1.746 milions d'euros, el 3,9% més que en el mateix mes de l'any passat, segons l'enquesta de despesa turística que publica l'Institut d'Estadística espanyol. La despesa mitjana per turista s'ha situat en 975 euros, cosa que suposa el 3,7% menys que fa un any. La despesa mitjana diària per turista ha estat de 180 euros, el 8% més. El primer semestre, els turistes han deixat a Catalunya 6.983 milions d'euros, amb un increment del 2,8% en relació amb el 2015. La despesa més gran és el pagament del paquet turístic, que s'endú el 22% del total de la despesa, mentre que el pagament del transport, majoritàriament en avió, absorbeix el 19% de la despesa.  En el conjunt de l'estat espanyol, els turistes es van deixar al juny 7.871 milions d'euros, el 12,7% més que l'any passat.  La despesa mitjana diària d'aquests turistes al juny es va situar en 134 euros, el 0,8% més que fa un any, i la despesa mitjana per turista va ser de 1.038 euros, pràcticament la mateixa que l'any passat, només amb un increment d'un euro més.  Els primer sis mesos de l'any, els turistes han deixat a l'estat espanyol 32.685 milions d'euros, el 8,2% més que el mateix període de l'any passat.  L'Institut Nacional d'Estadística (INE) destaca que els turistes del Regne Unit suposen el principal país emissor amb el 23% del total, sense que l'impacte del 'Brexit' i la devaluació de la lliure esterlina hagi tingut efecte.  Després del Regne Unit està Alemanya, amb el 14,8% dels turistes i França amb el 6,8%.  Aquests percentatges fan referència al comportament dels mercats emissors en el conjunt de l'estat espanyol i no per comunitat autònomes.

Summary: Els turistes gasten 1.700 milions d'euros al juny, el 4% més que el mateix mes de l'any passat


Diverses localitats de la comarca de l'Alt Urgell, entre elles la seva capital, La Seu d'Urgell, s'han "despertat" aquest dimecres enfarinades amb un centímetre de neu després de les precipitacions caigudes durant la matinada i que, segons es preveu, s'aniran intensificant en les properes hores. A banda de convertir els paisatges de la zona en una típica postal nadalenca, de moment no s'han registrat incidents importants a causa de la nevada, caiguda a partir de la cota dels 600 metres. Els gruixos acumulats han estat de fins a cinc centímetres en algunes zones del Pallars Jussà com ara Talarn, o a la capital de l'Alta Ribagorça, segons ha informat el Servei Meteorològic de Catalunya. La neu obliga a circular amb cadenes a la carretera C-13 de Llavorsí cap a Esterri d'Àneu, la C-147 d'Esterri a Alòs d'Isil, la C-28z d'Esterri a València d'Àneu, la C-28 al Port de la Bonaigua, la C-142b a Naut Aran, la L-500 en l'accés al Balneari de Boí, la L-501 en l'accés al Pla de l'Ermita, la L-504 entre Llavorsí i Tavascan, la L-510 a Alins en direcció a Àreu, la N-141 entre Bossòst i l'Alt Portilhon i la N-230 Vilaller, direcció a Senet i Vielha.  Es preveu que a mesura que avanci la jornada es puguin tornar a acumular gruixos de neu d'entre 5 i 10 centímetres per sota de la cota dels 1.000 metres. Mentre, per sobre, seran entre 10 i 20 centímetres i superaran els 30 a partir de la cota 1.500.

Summary: La neu caiguda de matinada al Pirineu enfarina l'Alt Urgell


SOS Racisme ha demanat que s'aprofiti el tancament per obres del Centre d'Internament d'Estrangers (CIE) de Barcelona, previst per al pròxim 30 d'octubre, per "no obrir-lo mai més". SOS Racisme reitera que cap millora de les instal·lacions "justificaran la seva existència" i subratllen que la privació de llibertat de persones per no tenir permís de residencia, per haver-lo perdut o no poder-lo renovar, és una vulneració de drets "flagrant". També recorden que el tancament provisional del CIE comportarà accelerar l'expulsió dels interns o traslladar-los a centres d'altres llocs de l'Estat, amb les conseqüències que això comporta. L'ONG també convida la ciutadania a aprofitar els tres mesos previstos d'obres per exigir el tancament "immediat" del centre i a pressionar les institucions compromeses en la lluita contra els CIES, com l'Ajuntament de Barcelona o el Parlament de Catalunya, per "complir amb els compromisos".

Summary: SOS Racisme reclama que s'aprofiti el tancament del CIE de Barcelona per reformes per no obrir-lo "mai més"


L’alcalde de Reus, Carles Pellicer, ha rebut aquest dimecres una delegació d’empresaris japonesos amb l’objectiu d’explorar noves vies de col·laboració i possibles línies de negoci a la ciutat, sobretot en el sector del turisme. Amb aquesta recepció, l’Ajuntament de Reus vol donar continuïtat a la política de l’Agència Reus Promoció d’explorar nous mercats turístics a Àsia, que ja ha començat a donar fruits en les darreres temporades. A la trobada hi han participat alguns regidors del consistori, el president de la Cambra de Comerç de Reus i representants d'empreses del territori dels sectors de l'oli, el vi i el vermut. Després de visitar el palau municipal, la delegació japonesa ha visitat la Casa Navàs i el Gaudí Centre. Entre les actuacions realitzades en els darrers mesos per l’Agència Reus Promoció orientades al mercat asiàtic destaquen les accions de comercialització al Japó i a Corea del Sud de la mà de Turisme de Barcelona, la col·laboració del Gaudí Centre amb l’exposició sobre Gaudí que es va poder veure en diferents ciutats de Corea del Sud, o sessions de treball i vistes al patrimoni de la ciutat amb touroperadors japonesos.

Summary: Empresaris japonesos s'interessen pels atractius turístics de Reus


Unes desenes de persones han rebutjat aquest dilluns la violència masclista a la plaça de la Font de Tarragona, en el Dia Internacional per a l'eliminació de la violència envers les dones. Membres de totes les formacions amb representació municipal s'han trobat davant l'ajuntament, on conselleres dels diferents partits han llegit el manifest unitari proposat per la Generalitat, les quatre diputacions, la Federació de Municipis de Catalunya i l'Associació Catalana de Municipis. També s'han deixat uns quants parells de sabates a les escales d'entrada del consistori per recordar les dones assassinades per violència masclista i s'ha exposat un mapa de l'Estat amb llaços violetes col·locats als llocs on s'han produït feminicidis durant el 2019.

Summary: Tarragona rebutja la violència masclista deixant sabates davant l'ajuntament per recordar les dones assassinades


El president del grup parlamentari de JxCat, Jordi Sànchez, ha demanat la delegació del seu vot per al ple d'investidura d'aquest dimarts. Empresonat a Soto del Real des de fa 105 dies, Sànchez ha reclamat així que el diputat de JxCat i conseller destituït Jordi Turull voti per ell, com ja va fer durant la sessió plenària de constitució del Parlament, el 17 de gener, tal i com han explicat des de JxCat a l'ACN. D'aquesta manera l'expresident de l'ANC intentarà exercir el seu dret a vot tot i estar en presó preventiva, tal i com també ha fet el líder d'ERC, Oriol Junqueras, empresonat a Estremera. La Mesa decidirà demà a les 10:00 si accepta el vot delegat dels dos diputats independentistes. JxCat ha presentat una petició de la delegació del vot de Sànchez a la Mesa que presideix Torrent, tot i que ja en va presentar una a la Mesa d'edat tant per al ple de constitució del Parlament -del dia 17- com per al ple d'investidura -de demà.

Summary: Jordi Sànchez demana la delegació del seu vot per al ple d'investidura


La interventora general de la Generalitat, Rosa Vidal, ha assegurat aquest dimarts al Jutjat d'Instrucció número 13 de Barcelona que ella mai ha validat conscientment cap factura relacionada amb l'1-O. Així ha dit que li és impossible comprovar si el contingut de la factura és real i que ella va bloquejar dues partides pressupostàries relacionades amb el referèndum després del requeriment del Tribunal Constitucional. La interventora ha declarat com a investigada al jutjat i ha citat l'exministre d'Hisenda Cristobal Montoro per refermar la seva posició i ratificar tots els informes que va enviar al govern espanyol on negava que s'hagués descobert cap euro públic destinat a l'1-O. Tot i així, fonts jurídiques han explicat que Vidal ha admès que va validar una factura de més de 200.000 euros que el Diplocat va emetre a la Generalitat per estudis internacionals sobre processos electorals i referendaris, però que finalment, segons la Guàrdia Civil, hauria servit per pagar despeses dels observadors internacionals de l'1-O, cosa que ella no sabia, ha assegurat. A més, ha dit que per la naturalesa público-privada del Diplocat, ella no en podia fer una fiscalització prèvia, sinó a posteriori. Vidal també ha assegurat que a ella mai li van arribar les factures d'Unipost per distribuir material electoral, ja que van ser rebutjades prèviament per un gestor subordinat seu. Aquest dimarts a la tarda també ha declarat Frederic Udina, director de l'Idescat, investigat per cedir dades del cens de població al Govern que suposadament s'haurien utilitzat en el referèndum. En sortir, Udina ha explicat que el conveni que va signar amb la Generalitat era plenament legal i que va tenir el seu corresponent informe jurídic que l'avalava. A més, ha afegit que no té cap importància que el conveni no es publiqués al DOGC, perquè sol ser habitual que els convenis triguin mesos en publicar-se però s'apliquin el dia després de ser signats. Fonts jurídiques han explicat que Udina va signar quatre convenis amb la Generalitat, i cada trimestre s'anaven actualitzant les dades del cens que traspassava l'Idescat al Govern. En tot cas, Udina ha dit que no podia saber si les dades finalment es van utilitzar per l'1-O, tot i que el conveni especificava que només eren per a consultes no referendàries. Qui també ha estat interrogat ha sigut Daniel Gimeno, cap de gabinet tècnic de Vicepresidència, que ha negat haver signat el conveni amb l'Idescat. Finalment, Montserrat Vidal, responsable de processos electorals, ha explicat que el juliol del 2017, quan es va reformular el Govern Puigdemont, ella va passar de la Conselleria de Governació a la de Vicepresidència, però li van encarregar els processos no referendaris i la van deixar al marge de l'1-O. Només ha respost a la seva defensa, i ha assegurat que entre agost i setembre va estar de vacances i no va participar en l'organització de l'1-O. Per la seva banda, la presidenta en funcions de la CCMA, Núria Llorach, s'ha negat a respondre cap pregunta. Llorach està investigada perquè TV3 va emetre els anuncis del Govern fomentant la participació al referèndum, i fa uns mesos ja va ser citada com a testimoni. Ara, investigada per desobediència, no ha volgut respondre. Factures d'Unipost D'altra banda, el magistrat instructor ha encomanat a la Guàrdia Civil que investigui si l'administradora concursal de l'empresa Unipost va  mentir o equivocar-se en el certificat enviat fa uns dies al jutjat on assegurava que les factures d'un milió d'euros en total emeses per cobrar l'encàrrec del Govern per distribuir paperetes i documentació electoral s'havien anul·lat i, per tant, no es podran reclamar. Segons una interlocutòria del jutge, a la qual ha tingut accés l'ACN, l'anul·lació de les factures és del mateix dia de la seva emissió, el 7 de setembre del 2017, cosa "contradictòria" amb el fet que dies després, el 17 i 18 de setembre, s'intentés cobrar-les, segons han declarat diversos testimonis. Per això, ordena a la Guàrdia Civil que investigui els "motius de les contradiccions" i, si cal, interrogui l'administradora concursal com a testimoni.

Summary: La interventora de la Generalitat diu al jutge que no va validar conscientment cap factura relacionada amb l'1-O


El president francès, Emmanuel Macron, ha reivindicat aquest dijous la "sobirania europea" i ha demanat a la UE que no esperi més per impulsar una reforma ambiciosa. "No siguem febles, triem, no estiguem dividits, unim-nos, no tinguem por, i siguem els autors de la nostra història, no esperem", ha demanat Macron durant un discurs a Aquisgrà, Alemanya, on ha rebut el Premi Carlemany, que reconeix els esforços per la "construcció europea". En una referència als Estats Units i a la decisió de Donald Trump de sortir de l'Acord Nuclear amb l'Iran, el president francès ha dit que "Europa ha d'assumir el seu futur amb les seves pròpies mans". "Perquè un país trenqui la seva promesa no vol dir que nosaltres haguem de desviar-nos del camí", ha dit el francès.  Abans del discurs de Macron, la cancellera alemanya, Angela Merkel, també s'ha referit a la crisi de l'Iran, reclamant que es frenin les hostilitats a Síria entre l'Iran i Israel. Merkel ha parlat de la "responsabilitat històrica" dels actuals líders de la UE per reformar el projecte i ha agraït a Macron la seva "passió contagiosa" pel canvi.   Emmanuel Macron ha centrat el seu discurs en quatre eixos que ha dit que són essencials per a la profunda reforma de la Unió Europea: no ser febles ni sotmetre's als "actors poderosos" com multinacionals o altres grans estats mundials; no dividir-se ni caure en la "temptació del nacionalisme"; "no tenir por" del rol d'Europa al món i "no esperar" més.   El president francès ha dit que el seu país "ha canviat" i està impulsant reformes, i ha fet una crida, també, a Alemanya, perquè no caigui en "fetitxismes" en temes com el superàvit. Segons Macron, l'eix francoalemany és essencial pel futur de la construcció europea.

Summary: Macron reivindica la "sobirania europea" i reclama a la UE "no tenir por" ni ser "feble"


El major dels Mossos, Josep Lluís Trapero, ja ha arribat a l’Audiència Nacional, on està citat a partir de les 10 del matí com a investigat per un suposat delicte de sedició per les protestes dels dies 20 i 21 de setembre durant l’operació “Anubis” contra l’organització del referèndum. La jutgessa del cas, Carmen Lamela, també ha citat per aquest dilluns el president de l'ANC, Jordi Sànchez, el d'Òmium Cultural, Jordi Cuixart, i la intendent dels Mossos Teresa Lapalana. Lamela té sobre la taula un nou informe de la Guàrdia Civil, molt més detallat que el primer, que inclou també l'1-O i que atribueix a Sànchez i Cuixart “un paper decisiu” en la resistència civil contra l’operatiu basant-se en els seus missatges de Twitter. Sobre Trapero, acusa els Mossos "d'inacció flagrant" i assegura que va actuar com a “braç executor” d’un suposat pla independentista i que ho va fer “en connexió directa” amb el president de la Generalitat, Carles Puigdemont, i el vicepresident Oriol Junqueras. És la segona vegada que tots quatre declaren a l’Audiència Nacional per aquests fets. La primera va ser el 6 d’octubre, quan la Fiscalia va presentar aquest nou informe de 300 pàgines acompanyat d’una petició perquè se’ls tornés a citar. Aleshores, Trapero i Laplana van ser els únics que van respondre totes les preguntes de les parts, mentre que Sànchez va contestar les de la defensa i Cuixart es va negar a declarar.   Aquest dilluns s’enfronten també a preguntes d’altres jornades que van més enllà de les protestes dels dies 20 i 21 de setembre i que arriben a l’1-O, dia del referèndum. A més dels quatre investigats, que s’enfronten a peticions de fins a 15 anys de presó, estan citats a declarar tres testimonis. Són dos agents de la Guàrdia Civil i la secretària judicial del jutjat 13 de Barcelona.  Suport dels partits sobiranistes Com va passar el 6 d’octubre, quan van haver de comparèixer per primera vegada, els presidents de l’ANC i Òmnium han obtingut el suport sobre el terreny de representants del PDeCAT, ERC, Catalunya en Comú, i d’entitats com ‘Madrileños por el derecho a decidir’. La policia ha establert novament un dispositiu de seguretat que els impedeix saludar-los i accedir a les immediacions de l’Audiència. L’informe de la Guàrdia Civil L'atestat elaborat per la Guàrdia Civil i lliurat a l'Audiència Nacional acusa els mossos "d'inacció flagrant" durant el dispositiu del dia del referèndum. L'informe recull vídeos i imatges que analitzen l'actuació del cos aquell dia i s'afirma que "lluny de complir-se les ordres de Trapero van derivar en una inacció flagrant havent de ser la resta de forces i cossos de seguretat els que van haver d'actuar activament per evitar la celebració del referèndum". L'informe apunta que la no actuació dels Mossos que denuncien "no pot recaure en la voluntat individual" dels agents, sinó que era el resultat "d'un pla premeditat" per evitar actuar i assenyala el Trapero "en connexió directa amb els membres del comitè estratègic", en relació a Carles Puigdemont, Oriol Junqueras, Jordi Sànchez i Jordi Cuixart. De fet, sobre Sànchez i Cuixart, la magistrada considera que, amb la nova informació aportada per la Guàrdia Civil, s'infereix que els fets investigats no constitueixen un fet aïllat, sinó que s'emmarquen dins d'una estratègia complexa "amb la que des de fa temps col·laboren" tots dos "en execució d'un full de ruta dissenyat per arribar a obtenir la independència de Catalunya i on tots dos formen part d'un comitè estratègic amb unes funcions concretes a executar". Lamela, a més, ha rebutjat declinar la seva competència a favor dels jutjats d'instrucció de Barcelona en aquesta causa. La magistrada remarca que, en aquestes diligències, s'està investigant un delicte de sedició que persegueix canviar il·legalment l'organització de l'Estat i, per tant, conclou que és competència de l'Audiència Nacional.

Summary: Trapero arriba a l’Audiència Nacional per tornar a declarar per sedició


El Consell de Direcció del Servei Públic d'Ocupació de Catalunya (SOC) ha aprovat per unanimitat instar al Ministeri de Treball i Seguretat Social a eliminar els obstacles per inscriure's al programa de Garantia Juvenil i flexibilitzar els requisits que, segons l'entitat, "deixen fora al col·lectiu de joves més vulnerables". La petició signada aquest dijous per la Generalitat, els sindicats UGT i CCOO, la patronal PIMEC i les organitzacions municipalistes FMC i ACM permetria augmentar el nombre d'inscrits, que actualment són uns 35.000 a Catalunya. Segons un comunicat del departament de Treball, Afers Socials i Família, d'aquests ja se n'han beneficiat gairebé 21.900 i gairebé 7.900 han trobat una feina en el decurs del programa. El Consell de Direcció del SOC ha demanat al Ministeri de Treball i Seguretat Social que l'únic requisit per apuntar-se al programa de Garantia Juvenil sigui "la voluntat del jove que ni estudia ni treballa de participar-hi en el moment de la inscripció". El SOC també ha reclamat al govern espanyol que "elimini totes les traves que actualment compliquen el procés d'inscripció i modificar-lo perquè sigui un sistema àgil, simple i fàcil per a qualsevol jove" i que "doni garantia jurídica a les entitats que gestionen els programes de Garantia Juvenil dissenyats pel SOC". I és que, segons el Consell de Direcció del Servei Públic d'Ocupació de Catalunya, la Llei 18/2014, que regula l'accés dels joves a la Garantia Juvenil, "dificulta als potencials beneficiaris accedir realment al programa en establir més requisits que superen de llarg el Reglament del Fons Social Europeu que estableix com a requisits per poder participar en la Garantia Juvenil ser menor de 30 anys i no estar treballant ni formant-se". Segons un comunicat de la Generalitat, exemples d'aquests requisits que dificulten la inscripció dels joves són "no haver treballat en els 30 dies naturals anteriors a la data de presentació de la sol·licitud; no haver rebut accions educatives que comportin més de 40 hores mensuals en els 90 dies naturals anteriors a la data de la sol·licitud; o no haver rebut accions formatives que comportin més de 40 hores mensuals en els 30 dies naturals anteriors a la data de la sol·licitud". Paral·lelament, el SOC ha aprovat ampliar el personal tècnic de la Xarxa d'Impulsors de la Garantia Juvenil. Enguany, 98 persones, 28 més que l'any passat, s'encarregaran de difondre la Garantia Juvenil, explicar els joves els beneficis del Programa i acompanyar-los en el procés d'inscripció. Finalment, a més demanar al ministeri que atengui aquestes peticions, el Consell de Direcció del SOC ha requerit al govern espanyol que faci les gestions oportunes per demanar un nou calendari d'execució del Pla Operatiu de Garantia Juvenil a la Unió Europea per afavorir i garantir una execució eficient per no frustrar la feina de tots els agents implicats i en benefici dels joves. La Garantia Juvenil és un programa impulsat per la Unió Europea contra l'atur juvenil, dotat amb 6.000 milions d'euros distribuïts entre els estats membres segons les necessitats de cada mercat laboral. Catalunya compta amb 241 milions d'euros fins al 2020, entre fons propis i del Fons Social Europeu. Els joves beneficiaris, que han de ser menors de 30 anys inscrits al programa que compleixin els requisits, tenen el compromís de la Generalitat de rebre ofertes de formació, feina, pràctiques laborals o emprenedoria, en un termini de quatre mesos des que van acabar la formació o van començar el període d'atur.

Summary: El SOC demana al govern espanyol "flexibilitzar" els requisits d'inscripció al programa de Garantia Juvenil


Els Mossos d'Esquadra van detenir dilluns un home, de 33 anys i de nacionalitat holandesa, per conduir begut i sense carnet després d'accidentar-se a Cornellà del Terri (Pla de l'Estany). Els fets van passar cap a les deu del matí quan els agents van rebre l'avís d'un accident a la carretera GIV-5145. Un vehicle havia sortit de la via en un revolt, va topar contra un fanal i va caure pel marge. La policia va saber també que el conductor havia fugit corrents i el van localitzar poc després al mig del poble. Després d'identificar-lo, van notar que desprenia una forta olor a alcohol i, en el moment de demanar-li la documentació, va donar una empenta als policies i va tornar a fugir. El fugitiu va recórrer diversos carrers i es va amagar en uns camps de colza fins que el van trobar a l'entrada d'un bar.  Els agents li van fer la prova d'alcoholèmia i va donar el doble del límit permès. A més, els mossos van comprovar que no tenia permís de conduir.  La policia el va detenir com a presumpte autor dels delictes de resistència i desobediència a agent de l'autoritat, per conduir sota els efectes de l'alcohol i sense haver obtingut mai el permís.  El detingut, que no té antecedents, va quedar en llibertat amb càrrecs després de passar a disposició judicial.

Summary: Detingut un conductor begut i sense carnet després d'accidentar-se i topar contra un fanal a Cornellà del Terri


El Parc Natural de les Capçaleres del Ter i del Freser ha celebrat la primera reunió de la seva junta rectora, formada per representants de la Generalitat, dels municipis que conformen el parc, del Consell Comarcal, de la Diputació de Girona i de diverses entitats i sectors del territori. En total són 24 vocals. En matèria de Medi Natural i Biodiversitat, els representants són la secretària de Medi Ambient i Sostenibilitat, Marta Subirà; el director general de Polítiques Ambiental i Medi Natural, Ferran Miralles, i el director dels Serveis Territorials de Girona, Pere Saló. L'espai natural ocupa 14.750 hectàrees, repartides entre els municipis de Planoles, Queralbs, Ribes de Freser, Pardines, Vilallonga de Ter, Setcases i Molló, tots al Ripollès. Cadascun d’aquests set municipis té un vocal en aquesta Junta Rectora. Així mateix, es troben representades l’administració comarcal, la Diputació de Girona i diverses entitats i sectors socials del territori com el ramader, l’agrari, el cinegètic, el turístic, l’educació ambiental, l’excursionisme, el privat, el científic i entitats conservacionistes. La primera reunió de la junta ha nomenat Josep Coma nou president del parc. Coma és llicenciat en Geografia i diplomat en Planificació del Territori i Desenvolupament Regional, àmbit sobre el que realitza docència a la Universitat de Barcelona. Forma part del Grup de Recerca Consolidat d'Anàlisi Territorial i Desenvolupament Regional (ANTERRIT) de la Universitat de Barcelona reconegut per la Generalitat de Catalunya, i ha participat en diversos projectes de recerca finançats pel Ministeri d'Educació sobre "Territori, turisme i zones rurals". Des del 2011 és l’alcalde de Molló i des del 2013 vicepresident del Consell Comarcal del Ripollès. Un dels temes que s’han tractat durant la sessió d’aquest dimarts han estat  els compromisos envers els propietaris privats amb finques en el parc i les activitats agràries tradicionals. Aquestes activitats són les que han configurat bona part de les característiques del Parc Natural i són una peça fonamental per a la gestió de l’espai atès que la superfície privada representa aproximadament el 20% de la seva superfície.

Summary: Es constitueix la junta rectora del Parc Natural de les Capçaleres del Ter i del Freser


La portaveu diu que l'executiu no ha abordat encara aquesta qüestió però sí que comparteix que és una bona eina per generar més acords ACN Barcelona.-La portaveu del Govern, Neus Munté, ha garantit aquest dimarts el "ple consens" de l'executiu per millorar el projecte anomenat BCN World, per aconseguir el màxim consens polític, social i territorial, i també per celebrar una consulta, que des del Govern es veu com una "bona eina"  per generar més acords. "Els objectius són aquests i són compartits per tots els membres del Govern", ha assegurat. Ara bé, ha reconegut que l'abast i la concreció d'aquesta consulta no han estat encara definits o abordats en profunditat en el si de l'executiu. Així s'ha pronunciat Munté després de la reunió del Consell Executiu sobre les declaracions contradictòries del president de la Generalitat i del vicepresident, que van discrepar sobre l'abast territorial de la consulta.  "Hi ha consens en el Govern sobre aquesta necessitat d'avançar en el consens i revisar el projecte, però no hi ha una concreció sobre el calendari ni sobre l'abast de la consulta", ha dit Munté, que ha apostat, en tot cas, perquè aquesta "no es demori excessivament en el temps".

Summary: Munté garanteix el "ple consens" del Govern per millorar BCN World i celebrar una consulta sense concretar-ne l'abast


El director del Museu de Lleida, Josep Giralt, s'ha mostrat ''optimista'' davant la demanda que va presentar dimarts el Bisbat de Barbastre – Montsó, per reclamar 111 peces d'art provinents de parròquies de la Franja de Ponent que hi ha al museu lleidatà. Giralt ha afegit que encara no han rebut la demanda en qüestió i calcula que almenys encara haurà de passar un mes perquè la puguin tenir a les mans i ''llegir els arguments'' per decidir els al·legats i continuar defensant, des del Consorci, la unitat de la col·lecció. Precisament una ''prova documental'' per defensar la legitimitat de les obres del Museu podrà ser el llibre 'Del Museu Diocesà al Museu de Lleida. Formació i legitimitat del seu patrimoni artístic' que ha publicat la conservadora Carmen Berlabé. El llibre es recull documentació, alguna d'inèdita, que demostra que la col·lecció diocesana es va anar conformant de forma legal, amb compres del bisbe Messeguer i donacions.

Summary: El director del Museu de Lleida és ''optimista'' amb la demanda de Barbastre per les 111 obres de la Franja


El grup immobiliari belga Equilis, que a finals de novembre preveu obrir al públic el Finestrelles Shopping Centre d'Esplugues de Llobregat, on ha invertit 120 MEUR, estudia impulsar nous projectes a Catalunya. Víctor Gómez, conseller delegat d'Equilis a l'estat espanyol, ha anunciat aquest dimecres que el grup preveu construir dos nous centres comercials amb una inversió aproximada d'uns 200 MEUR. A l'espera que es confirmin els dos projectes, Gómez ha avançat que un d'ells tindrà la mida i les característiques del d'Esplugues de Llobregat, d'uns 40.000 metres quadrats, i que l'altre serà una mica més petit. Sobre el Finestrelles Shopping Centre, que després de més de 20 mesos d'obres encara la recta final per obrir portes, Gómez ha destacat que es posarà en marxa amb gairebé el 100% de la seva superfície llogada i que donarà feina a unes 550 persones inicialment. La superfície comercial s'estrenarà amb una seixantena de marques de moda –entre elles Zara, H&M o Decathlon-, un gimnàs, un hipermercat Alcampo i una àmplia oferta en restauració. L'objectiu es rebre uns 8 milions de visitants el primer any.

Summary: El grup immobiliari belga Equilis estudia invertir 200 MEUR en dos nous centres comercials a Catalunya


La DO Cava ha aprovat un paquet de mesures urgents per pal·liar els efectes provocats per la crisi del coronavirus. A la moratòria de les quotes ja anunciada dies enrere, ara s'hi ha sumat l'endarreriment durant 60 dies dels rebuts obligatoris, així com la reducció del 15% de les contribucions de tots els operadors. En el mateix paquet de mesures, la DO Cava també inclou accions formatives on-line per millorar la gestió de les xarxes socials, així com un major control de la qualitat de cara a la verema. Finalment, també contempla una partida extraordinària de 600.000 euros destinats a comunicació i promoció. Al mateix temps, la DO Cava exigeix als poders públics que posin en marxa un pla d'ajudes a les empreses del sector. En aquest sentit, l'ens cavista insta les administracions a crear un pla d'ajudes directes per reduir els excedents de vi base cava, així com també ajudes per a promoure tant el mercat interior com l'exterior. Al mateix temps, la DO Cava reclama als poders públics que incrementin els terminis de replantació i autoritzin les arrencades de vinyes. En un comunicat, el president de la DO Cava, Javier Pagés, ha remarcat l'excepcionalitat del moment i ha reclamat "unitat" de tots els agents per a què el sector "torni a demostrar la seva fortalesa i esperit de superació".

Summary: La DO Cava endarrereix els rebuts i reforça l'àmbit digital per pal·liar els efectes de la crisi del coronavirus


Els Mossos d'Esquadra busquen sis persones que van insultar i colpejar una parella de dones lesbianes per fer-se un petó en una localitat de les Garrigues. Els fets van tenir lloc la nit del 24 al 25 de juny a l'exterior d'un bar i les víctimes van denunciar els fets als Mossos el dia 26. Segons la denúncia, un grup de persones, d'origen romanès, va començar a riure i a fer comentaris homòfobs cap a elles i, tot seguit, una dona del grup va iniciar l'agressió física, a la qual van afegir-se la resta de membres del grup, format per homes i dones. Altres persones van intercedir per aturar-los i les dones agredides van haver de ser ateses per ferides lleus.

Summary: Els Mossos busquen sis persones que van insultar i colpejar una parella de lesbianes per fer-se un petó a les Garrigues


El govern espanyol avala aixecar el confinament perimetral a la Conca d'Òdena, tal com havia demanat el Govern. Així ho ha confirmat el ministre de Sanitat, Salvador Illa, que ha explicat que el seu ministeri i el d'Interior han valorat que la petició de la Generalitat "procedeix" i aquest mateix diumenge dictaran una ordre avalant la sol·licitud. El Govern va demanar dissabte que s'autoritzés aixecar el perímetre policial a la Conca d'Òdena després que ho recomanés el comitè tècnic del Pla territorial de protecció civil de Catalunya (PROCICAT). La Generalitat considera que el confinament especial d'Igualada, Santa Margarida de Motnbui, Òdena i Vilanova del Camí és innecessari ara que tota la població de Catalunya ja està confinada a casa.

Summary: El govern espanyol avala aixecar el confinament perimetral a la Conca d'Òdena i dictarà una ordre aquest diumenge


La formació d’Iglesias demana una vicepresidència de Drets Socials i els ministeris de Sanitat, Treball i Ciència ACN Madrid.-Podem ha llançat aquest dijous –a tres hores i 30 minuts de la votació d’investidura- una última proposta al PSOE per assolir un acord que faci possible la investidura de Pedro Sánchez. La formació de Pablo Iglesias apunta ara que assumiria una vicepresidència de Drets Socials, i els ministeris de Sanitat, Treball, i Ciència i Universitats. Tret de Treball, es tracta de les mateixes àrees que constaven a l’oferiment del PSOE a Podem que l’equip de Sánchez va filtrar a la premsa aquest dimecres al vespre, i que Podem assegurava que mai s’havia produït en aquells termes.  La contraproposta de Podem inclou d’aquesta manera una vicepresidència de Drets Socials i d’Igualtat que segons consta al document hauria d’assumir “competències per reformar el sistema de cures (educació 0-3) i dependència" i “assegurar la igualtat retributiva entre homes i dones i els permisos de paternitat i maternitat iguals i intransferibles”. A més “la vicepresidència s’ocuparia a més dels temes de memòria democràtica”.  Pel que fa al Ministeri de Sanitat i Consum, Podem demana que tingui “competències per assegurar una sanitat universal real i frenar les privatitzacions del sistema sanitari, així com garantir el dret a l’eutanàsia”.  El Ministeri de Ciència i Universitats que reclama Podem –segons el document- hauria de tenir “competències per augmentar el finançament en ciència i innovació al 2% del PIB al llarg de la legislatura, articular una carrera investigadora digna i convergir en la ràtio d’investigadors per habitant amb la mitjana europea”. A més, hauria de tenir capacitat per baixar les taxes universitàries i augmentar les beques”. Segons Podem, la proposta té “voluntat de desbloquejar l’actual situació i de construir un govern de coalició progressista que abordi els grans reptes del nostre país”. La formació d’Iglesias assegura que aquesta contraproposta parteix del document que el PSOE va filtrar aquest dimecres al vespre, on apuntava que havia ofert a Podem una vicepresidència d’Afers Socials per a Irene Montero i els Ministeris d’Habitatge, Sanitat i Igualtat.  “La nostra voluntat és contribuir des del govern a augmentar el SMI, assegurar la igualtat retributiva entre homes i dones i seguir recuperant la memòria democràtica del nostre país”, assegura el document de Podem.

Summary: Podem llança una última contraproposta al PSOE per desbloquejar l’acord d’investidura


Desenes d'editorials infantils i juvenils catalanes fa dècades que visiten anualment la Fira del Llibre de Bolonya, la cita més important d'aquest sector a nivell internacional. Aquesta edició, però, arriben del bracet d'una invitació d'honor al certamen i sota el paraigües de l'Institut Ramon Llull. 'Sharing a future: Books in catalan' és el lema de l'organització, i és precisament si els editors miren al futur que entreveuen un increment de traduccions i venda de drets similar a l'efecte que va provocar en la literatura en català la Fira de Frankfurt el 2007. L'ACN ha analitzat amb diverses editorials la situació del sector del llibre infantil i juvenil a Catalunya i les perspectives els propers anys. Tots coincideixen en indicar que la invitació d'honor a Bolonya és un "aparador excepcional" que permetrà visibilitzar la feina que es fa al país a nivell internacional. L'estand catalano-balear de la Fira de Bolonya és un anar i venir d'editors, autors i escriptors. Les reunions amb responsables del sector a nivell internacional són constants i les agendes estan plenes de trobades. Les estanteries són un mosaic d'il·lustracions, textos i temàtiques amb l'objectiu de visibilitzar la feina que s'està fent al país.   Amb aquest objectiu han arribat editorials grans i petites al certamen aprofitant una invitació d'honor que, per primera vegada, es dedica a un país sense estat.  El gerent de l'editorial de La Fragatina, Quique Monrós, va arribar fa dos dies a Bolonya. En declaracions a l'ACN, ha afirmat que l'objectiu de la participació catalano-balear és comprar drets de nous il·lustradors i aconseguir vendre llicències per a l'edició a altres països. "Està anant molt bé, ja hem venut els drets per editar un llibre a Canadà i dos per a Turquia", ha precisat.  En aquesta línia, Monrós ha constatat que Bolonya és el "gran aparador" de literatura infantil i juvenil del món i garanteix que totes les editorials dedicades al assisteixen al certamen.  La directora de la col·lecció Petit Fragmenta, Inês Castel-Branco, participa per primera cop a la fira perquè l'editorial va començar a publicar fa poc més d'un any. "Ha  coincidit amb la invitació d'honor de Catalunya al certamen, una oportunitat per difondre més la feina que fem i perquè altres editorials puguin apropar-s'hi", ha precisat a l'ACN.  De moment avança que hi ha molts editors interessats en exemplars catalans i se sorprèn que a la ciutat de Bolonya les llibreries destaquin contes en català. "La fira es viu amb molt d'ambient i el fet que Catalunya no tingui un estat genera molta curiositat. És una oportunitat única que tocava aprofitar", ha reblat  Si per a les editorials més petites la fira els ofereix l'oportunitat de situar-se en el mapa del sector, per a les més gran és també una cita ineludible. L'editora de Timun Mas i Estrella Polar del grup Planeta, Cristina Feliu, Catalunya aporta una varietat d'autors i editors "d'altíssim nivell". "La comparació amb Frankfurt és fidel a la realitat, ha de ser un bon revulsiu per al sector", ha precisat.  En aquesta línia, destaca el "gran esforç" dels autors, il·lustradors i editors per mostrar la tasca diària, que al país es basa en la "innovació, la qualitat i el rigor". "S'està treballant molt perquè els lectors infantils són els lectors d'avui, no només els del futur", ha conclòs.

Summary: La Fira del Llibre de Bolonya, un revulsiu per al sector a Catalunya que s'emmiralla en l'efecte de Frankfurt


L'Hospital d'Olot i Comarcal de la Garrotxa ha posat en marxa la primera unitat pediàtrica a Catalunya dedicada a la salut mediambiental. Un equip de professionals entrevisten a parelles embarassades per avaluar i detectar possibles riscos ambientals durant la gestació i fer-los recomanacions. Entre els aspectes que es tenen en compte hi ha l'exposició a productes o fàrmacs que poden causar malformacions, entorns laborals de risc on es manipulen substàncies perilloses per al fetus i molt especialment el consum d'alcohol i tabac. I és que els hàbits saludables són molt importants durant la gestació i no només per a la dona sinó també per als futurs pares. Des de la unitat s'aconsella, per exemple, que els homes deixin de beure alcohol durant almenys uns dos mesos abans de buscar la criatura per evitar que afecti l'esperma. Des que es va posar en marxa ara fa prop d'un any, la unitat ja ha atès 260 parelles i a partir del gener està previst que l'equip incorpori una infermera i una llevadora.

Summary: Creen a l'hospital d'Olot la primera unitat pediàtrica a Catalunya per detectar riscos mediambentals durant l'embaràs


El magistrat del Tribunal Suprem Pablo Llarena ha rebutjat investigar els comptes de l'ANC i Òmnium Cultural per possible malversació de fons públics. El partit d'extrema dreta Vox, que és acusació popular, havia demanat aquesta investigació perquè sospitava que les fiances dels polítics independentistes empresonats s'havien pagat amb les subvencions públiques rebudes, i no pas amb la denominada 'caixa de solidaritat'. No obstant, Llarena diu en una providència del 18 de gener, que no s'han "aportat dades que fonamentin les sospites" i, per tant, no acorda cap diligència, com demanar al Servei de Prevenció del Blanqueig de Capitals (SEPBLAC) la informació sobre els comptes de les dues entitats.

Summary: El Suprem rebutja investigar els fons d'Òmnium i l'ANC per possible malversació


El film, protagonitzat pel petit Roc Recha i Sergi López, s'estrena aquest divendres després del seu pas pel Festival de Sant Sebastià ACN Barcelona.-En un paratge solitari a prop de la costa, un nen fa volar un estel groc amb dos ulls dibuixats que li ha construït el seu pare. Fa vent i l'estel s'enreda entre la vegetació. El fan volar i s'enreda i així una i altra vegada. El nen necessita de l'ajuda del pare per seguir fent volar l'estel. Junts caminen per la natura i van descobrint el món que els envolta, explicant històries, compartint moments. Ells dos són els protagonistes de l'intimista 'Un dia perfecte per volar' de Marc Recha, que s'estrena aquest divendres. En una entrevista a l'ACN, ha destacat que és una història que tracta sobre la paternitat "volguda i desitjada en el sentit positiu i constructiu".

Summary: Marc Recha retrata la paternitat "volguda i desitjada" a 'Un dia perfecte per volar'


El Palau Robert acull a partir del 22 de novembre una exposició commemorativa dels 30 anys d’El Celler de Can Roca per explicar el procés creatiu i la trajectòria ascendent de l’estrellat restaurant gironí. ‘El Celler de Can Roca, de la Terra a la Lluna’ és una proposta del director de la Fundació Alícia, l’escriptor i gastrònom Toni Massanés, que volgut replicar la riquesa de la proposta gastronòmica dels germans Roca a través del llenguatge expositiu. “És la història de tres germans bojos pel que fem”, resumia aquest dilluns un Joan Roca meravellat pel resultat de l’exposició. El gran dels germans Roca ha desitjat poder seguir fent el que han fet fins ara sense descartar nous projectes, perquè aquests han estat tot just “els primers 30 anys” d’El Celler de Can Roca..

Summary: Una exposició al Palau Robert condensa “els primers 30 anys” d’El Celler de Can Roca


La jutge que porta el 'cas Mercuri' ha imputat l'ex diputada del PSC Montserrat Capdevila, i cinc tècnics de l'Ajuntament de Sabadell per un presumpte delicte de falsificació documental, tràfic d'influències i prevaricació. Els altres imputats són l'assessor fiscal José Maria Caballero; el que era director d'Espai Públic, Xavier Izquierdo; el que era gerent de l'Agència Tributària de Sabadell i coordinador de l'Àrea d'Economia i Serveis Centrals, Josep Abellan; la inspectora de la Unitat d'Inspecció Tributària, Pilar Saura, i el cap de l'Assessoria jurídica, José Teixidó. Tots ells declararan entre dimecres i dijous de la propera setmana en el marc de la peça separada del 'cas Mercuri' que investiga una factura falsa per les obres d'ampliació a Sitjas Motor SL.

Summary: Imputen Montserrat Capdevila i tècnics de l'Ajuntament de Sabadell per falsificació documental i tràfic d'influències


L'Antiga Fàbrica de l'Estrella Damm ha organitzat aquest dilluns la sisena edició del Sant Jordi Musical, en el que hi han participat diversos noms del panorama musical català com Buhos, Els Catarres, Mishima, La Pegatina, Els Amics de les Arts, Judit Neddermann, Quimi Portet o Animal, entre altres. Els grups s'han donat cita des de les 12 del migdia per signar llibres i disc. La trobada s'allargarà fins aproximadament les 9 de la nit, quan acabaran els últims concerts.  "Jo crec que s'hauria de regalar cultura en general, a part de roses i llibres, que no es quedi tot només en la història de Sant Jordi". Així ho explicava Gerard Aledo, cantant del grup Animal. Per això Estrella Damm porta 6 anys organitzant aquest Sant Jordi Musical, perquè com diuen també Els Catarres, "en el fons és el dia del llibre però també pot ser el dia de la cultura. Els discos són una alternativa molt xula als llibres".  El cantant del grup musical Buhos, Guillem Solé, ha explicat que és el segon any que venen al Sant Jordi Musical i destaca que "és espectacular poder estar aquí a les 12 del migdia amb tantíssima gent amb el nostre últim disc". També ha explicat que pels músics és també un dia molt especial i que també "és important que la gent s'involucri en aquest dia i que no parin de rodar per aquí discos, roses i llibres".  Hi ha quatre espais amb escenaris pels concerts, que són el Moll de l'Envasat, la Sala de Màquines, la Sala de Cocció i la Sala de Bàscules, en els que actuaran en total 26 artistes.

Summary: L'Antiga Fàbrica Estrella Damm organitza el Sant Jordi més musical


El col·lectiu denuncia que a tota la comarca hi ha sis professionals per a 20.000 nens ACN Igualada.-Un col·lectiu de pares de l'Anoia han organitzat pel proper 16 de març una manifestació per exigir més pediatres a la comarca. Segons explica Gemma Ceron, portaveu del grup, a hores d'ara hi ha sis professionals per a 20.000 infants, el que impedeix "garantir un bon servei". Ceron posa com a exemple que l'única pediatra d'Igualada "arriba a atendre a tres infants alhora, el que fa impossible que pugui fer un bon diagnòstic". La protesta se suma a una campanya de signatures iniciada pel mateix col·lectiu que ja suma 4.000 adhesions. La plataforma, que va néixer a través de les xarxes socials, exigeix un increment del nombre de pediatres als centres d'atenció primària de la comarca. A hores d'ara, expliquen, a banda de recollir firmes, s'han reunit amb ICS i Cat Salut però no els hi ha ofert solucions "reals". "Ens diuen que no hi ha pediatres quan, en realitat, és que les condicions que ofereixen fan que els metges no vulguin treballar aquí", diu Ceron, que assegura que existeix una important "diferència" entre el salari que pot cobrar un professional a Catalunya respecte a altres comunitats autònomes. Donar visibilitat al problema El col·lectiu de pares, que suma 800 membres al grup que han creat a Facebook, han optat ara per fer un pas més i per això organitzen la manifestació del dia 16. L'objectiu, diu Ceron, és donar "més visibilitat" a les reivindicacions i pressionar al Departament de Salut "perquè faci alguna cosa". La marxa sortirà a les 11 del matí de l'Ajuntament de Vilanova del Camí i arribarà fins a Igualada.

Summary: Pares de l'Anoia organitzen una manifestació per exigir més pediatres a la comarca


Els responsables de la Boira Turística de Ponent i Boira Bike han impulsat un Club d'Amics de la Boira per tal de programar activitats que es convocaran de forma esporàdica i fins i tot per ''sorpresa'' per tal de conèixer aspectes com la cultura i la gastronomia de la plana de Lleida. Així ho ha explicat una de les impulsores, Irene Barón, que ha assenyalat que de moment ja compten amb prop de mig miler de persones adherides, un 30% de les quals de fora de les comarques de Ponent.  La iniciativa s'ha donat a conèixer després d'entregar 430 euros al Consorci de l'estany d'Ivars i Vila-sana que es van recaptar durant la celebració de la Ruta de la Boira per finançar un cavall de la Camarga que es portarà a l'estany per situar-lo al canyissar de depuració juntament amb els altres dos que ja hi ha des del 2009. El Club d'Amics de la Boira s'ha impulsat arrel de les dues edicions que ja s'han fet de la Ruta de la Boira i a ''demanda'' de la gent que hi ha participat. Segons Irene Barón, de la Boira Turística de Ponent, hi ha molta gent interessada en poder realitzar activitats esporàdiques o ''secretes'' per conèixer el territori de la plana de Lleida amb l'excusa de la boira persistent que hi ha en aquestes comarques a l'hivern. Després d'engegar la difusió de la iniciativa per les xarxes socials s'han aconseguit més de 100 adherits als que s'hi han sumat 400 més que van ser el nombre de participants a la Ruta de la Boira que es va fer el passat 10 de gener a Vila-sana. Segons Barón, un 30% d'aquestes persones que volen formar part del Club de la Boira són de fora de les comarques de Lleida, principalment de Barcelona, però destaca que també n'hi ha molts de Ponent que han acabat assimilant aquest fenomen meteorològic com un fet ''patriòtic'' de la seva terra. L'objectiu es fer sortides esporàdiques una vegada al mes, que es convocaran entre els simpatitzants del club, pel qual no s'ha de pagar per formar-ne part.  430 euros per a un nou cavall de la Camarga per a l'estany Un euro de la inscripció per a la Ruta de la Boira estava destinat a finançar un nou cavall de la Camarga per al canyissar de depuració de l'estany d'Ivars i Vila-sana. En total se'n van recollir 430 que aquest dimarts han estat donats simbòlicament als membres del consorci. El director de l'estany, Toni Costa, ha destacat que aquests cavalls són molt beneficiosos per gestionar espais naturals. En aquest sentit, ha afegit que els diners recaptats serviran per pagar els costos de trasllat del cavall, que es portarà del Delta de l'Ebre, i també per fer-li els controls veterinaris i alimentar-lo durant els mesos d'hivern, en que el canyissar està sec. El cavall s'anirà a buscar entre finals de primavera i principis d'estiu i serà batejat amb el nom de 'Boira'.

Summary: Impulsen un 'club de la boira' per fer activitats relacionades amb la  cultura i gastronomia de la plana de Lleida


Els caçadors que acompanyaven l'acusat del doble crim d'Aspa (Segrià) han declarat en la segona jornada del judici que va ser el mateix acusat, Ismael Rodríguez, qui els va confessar que havia matat els dos agents rurals. Des del moment dels fets i fins que l'acusat va trucar al 112 van passar uns 40 minuts. Tots han coincidit, però, que "no els va semblar tant de temps" però que no van anar a veure els agents perquè Ismael "ens va dir clarament que estaven morts, que els havia disparat al cap", han dit. Segons els forenses, les víctimes van rebre un primer tret cadascuna, una al pit i l'altra a la cara, i després un segon tret, al cap, des de més a prop, quan ja eren a terra. Han afegit que els quatre trets eren "mortals de necessitat".

Summary: L'acusat del doble crim d'Aspa va confessar als caçadors que l'acompanyaven que havia matat dos agents rurals


El jutge De la Mata vol esclarir l'origen del seu patrimoni  ACN Madrid.-L'expresident de la Generalitat, Jordi Pujol, i la seva dona, Marta Ferrusola, declaren aquest dimecres a l'Audiència Nacional com a investigats (la denominació que la nova Llei d'Enjudiciament Criminal estableix per als imputats) per un suposat delicte de blanqueig de capitals. El jutge José de la Mata –que va assumir el cas al desembre després que s'inhibís la jutgessa de Barcelona- busca l'origen dels diners que els Pujol tenien a Andorra i a altres països i vol esclarir si existeixen delictes fiscals i si –més enllà del llegat de l'avi Florenci- part de la fortuna és fruit del cobrament de comissions il·legals. El jutge cita a declarar com a investigats els pares Pujol en una causa que centra principalment en el primogènit de la família, Jordi Pujol Ferrusola, a qui considera eix del blanqueig de tota la família i a qui assenyala com a propietari de comptes bancaris que han registrat abonaments "que no poden assimilar-se a una activitat legal". Segons la interlocutòria que va publicar al desembre, l'expresident de la Generalitat era el "beneficiari real últim" d'un dels comptes a Andorra, i tenia un patrimoni que no es pot justificar per la retribució que va rebre durant 23 anys pel seu càrrec.  Jordi Pujol està citat a les 10 del matí i la seva dona, Marta Ferrusola, a les 11.30. rebran les preguntes del jutge De la Mata, que vol saber si els diners dels comptes dels Pujol a Andorra són fruit de l'herència que Jordi Pujol pare va dir que havia rebut del seu pare, Florenci, o bé d'un altre tipus d'activitat. A la interlocutòria de la seva citació que va emetre el 30 de desembre del 2015, el jutge afirmava que l'expresident de la Generalitat era el "beneficiari real" d'un compte a Andorra amb diners d'origen desconegut i "no consta" que la quantitat que contenia "es  justifiqui amb els ingressos ordinaris que hagués pogut obtenir per raó del càrrec públic que va ostentar durant 23 anys". Segons De la Mata tampoc hi ha cap negoci jurídic que pugui justificar els "increments patrimonials" dels comptes dels Pujol, i per contra s'han detectat "moviments financers que posen de manifest operacions estranyes". El jutge creu que els Pujol han "orquestrat durant anys una estratègia compartida i coordinada per fer diversos negocis econòmics, generar rèdits, ocultar-los i distribuir-los entre tots d'acord a criteris establerts". Jordi Pujol Ferrusola, dijous Aquest dijous serà el torn del seu fill primogènit –a qui la Fiscalia assenyala com l'encarregat de repartir el patrimoni entre els germans Pujol- que compareixerà  petició pròpia per respondre a les acusacions i rebatre, si pot, les acusacions per blanqueig de capitals i contra hisenda pública que pesen contra ell des de la seva imputació al febrer del 2012. Els empresaris diuen que les comissions eren legals Abans de la compareixença de l'expresident, aquest dimarts han passat per l'Audiència Nacional en qualitat de testimonis quatre empresaris que havien fet tractes amb el fill gran de l'expresident. Segons fonts de la defensa, han negat que les comissions que va rebre Jordi Pujol Ferrusola per diversos projectes immobiliaris fossin il·legals, i han apuntat que no tenen res a veure amb cap adjudicació d'obra pública.

Summary: Jordi Pujol i Marta Ferrusola declaren aquest dimecres a l'Audiència Nacional com a investigats per blanqueig


Els Bombers de la Generalitat van atendre el 2017 un total de 68.242 serveis, un 7% més respecte el 2016, quan en van registrar 63.672. Aquest increment continua amb la tendència a l'alça dels darrers anys (61.491 el 2015; 60.716, el 2014). El tipus d'emergència que més serveis va generar van ser els incendis urbans, amb 13.794, un 5% més que el 2016 (13.174), seguit pels salvaments, amb un total de 12.643, la xifra més alta des del 2010 i que representa un augment de l'11% respecte el 2016. S'ha produït un repunt especialment en rescats de persones en ascensors, rescats urbans i d'animals, tot i que els salvaments en el medi natural (rescats i recerques) es van mantenir bastant estables, amb 1.448 serveis, 38 més que el 2016 (2,7% més).  Pel que fa als incendis de vegetació, els Bombers van atendre 6.376 serveis, 634 més respecte el 2016 (11% més). Tot i que el nombre d'incendis va ser superior, les hectàrees cremades durant la campanya forestal es van reduir prop d'un 35% respecte el 2016. La major part dels incendis va ser de menys d'una hectàrea.  Les assistències tècniques van pujar un 33%, amb un total de 10.037, i els serveis per fuites perilloses van registrar un augment del 16%, amb 1.168. Els serveis de mobilitat van generar 9.587, un 3 % més que el 2016; les activitats no urgents, 8.714 serveis, un 17% menys que l'any anterior, i els dispositius preventius, 1.922 (3% més respecte el 2016). S'han realitzat el 37% més de pràctiques, amb 3.517 serveis; els simulacres han baixat un 10% (299) i els serveis de suport tècnic, un 32% (185).  La regió metropolitana nord va atendre 15.043 serveis i la metropolitana sud, 14.449; la regió de Girona, 12.122; la de Tarragona, 7.775; la de Lleida, 7.042; la regió centre, 4.834; les Terres de l'Ebre, 2.995; la Vall d'Aran, 1.185 i la subdirecció general operativa, 2.797.

Summary: Els Bombers de la Generalitat atenen 68.242 serveis el 2017, un 7% més que l'any anterior


La divisió fDi Intelligence del grup 'Financial Times' conjuntament amb The Next Web conclouen que Barcelona i Catalunya tenen la segona millor estratègia d'Europa per captar inversions estrangeres d'àmbit tecnològic, només per darrere de Londres i per davant de ciutats com Berlín i Amsterdam. Així ho destaca l'informe 'Tech Cities of the Future', que analitza una setantena de localitzacions europees per determinar les ciutats amb més potencial pel que fa a l'atracció internacional d'inversions tecnològiques i amb ecosistemes de startups. Entre altres coses, destaca que a Catalunya hi ha 1.500 'startups', que se celebra el Mobile World Congress, el 22@, el Pier01, els parcs científics i les universitats catalanes. L'informe conclou que Barcelona ocupa la vuitena posició a tot Europa i la primera del sud d'Europa com a 'tech city of the future', per davant de ciutats com Madrid, Estocolm, Frankfurt o Munich. Encapçalen la classificació Londres, París i Dublín. A través d'un comunicat, el primer tinent d'alcaldia d'Economia, Treball, Competitivitat i Hisenda, Jaume Collboni, ha destacat la gran tasca que fa Barcelona per aconseguir aquest posicionament europeu, gràcies a empreses d'avantguarda que troben a la ciutat el millor espai per fer prosperar els seus negocis. En aquest sentit, Collboni remarca que "les empreses tecnològiques són les que menys destrueixen llocs de feina i en canvi les que més ocupació i de qualitat en generen, cosa que s'ha posat encara més de manifest en els darrers temps". "L'aposta que fem des de l'Ajuntament de Barcelona és la de propiciar l'aterratge i el desenvolupament d'aquestes empreses, i donar suport -a través del Cibernàrium- a persones de tots els sectors que puguin fer una reconversió cap al sector TIC, per optimitzar les oportunitats de treballar a la ciutat amb qualitat d'ocupació i de vida", destaca tot afegint que "aquest bon posicionament de Barcelona i Catalunya en la captació d'inversions en àmbit tecnològic" els "esperona a seguir treballant en aquesta direcció i reafirma la nostra aposta per fer de la ciutat un hub tecnològic i de talent de primer nivell". Per la seva banda, la consellera d'Empresa i Coneixement, Àngels Chacón, creu que "Catalunya i Barcelona s'estan posicionant sense cap mena de dubte com un dels millors hubs empresarials en l'àmbit tecnològic d'Europa, un tipus d'inversió estrangera destinada a l'economia productiva i a sectors estratègics i de futur". "És una aposta a llarg termini, una feina de picar pedra, crear vincles i generar confiança, més que mai ara en aquest entorn de complexitat i amb noves dinàmiques globals, per situar Catalunya a les llistes de destinacions de nous projectes d'empreses de tot el món", destaca. "La nostra prioritat és atreure projectes d'inversió estrangera d'àmbit industrial i 'tech hubs' d'empreses d'arreu del món", afegeix.

Summary: Barcelona i Catalunya tenen la segona millor estratègia per captar inversions tecnològiques segons el Financial Times


Falten tres mesos perquè la ciutat de Vic esdevingui Capital de la Cultura Catalana i la ciutat ha decidit engegar un trimestre ple d'activitats per anar escalfant motors. A partir d'aquest cap de setmana i fins a finals de novembre, la Plaça dels Màrtirs i el barri del Remei acolliran una gran 'C' elaborada a partir de bales de palla que servirà d'escenari per a concerts, titelles, contes, dansa, fotografia, graffiti o escultura. El tècnic de Cultura de Vic, Marc Comas, ha explicat que en total s'han plantejat una trentena d'activitats que serviran de "petits aperitius" per escalfar motors de cara a l'any que ve en què Vic presentarà un projecte cultural que intentarà incloure totes les disciplines.  16 de gener de 2016. Aquesta és la data a partir de la qual Vic esdevindrà oficialment Capital de la Cultura Catalana. Per anar fent boca d'aquest lideratge, el consistori vigatà ha decidit programar una sèrie de microactivitats de diferents disciplines que oferiran al públic de manera gratuïta. L'escenari escollit és una gran 'C' de palla on s'hi desenvoluparan les activitats, tant a l'interior com a l'exterior.  Els encarregats d'engegar aquesta sèrie de tastos culturals aquest dissabte dia 17 a la Plaça dels Màrtirs seran en Guillem Roma i la Coloma Bertran i en Quim Abramo. Ambdós grups faran actuacions en directe que s'aniran alternant des de les 11 del matí i fins a dos quarts d'una del migdia. A l'exterior s'hi podrà trobar la Fira del Disc. A la tarda, a partir de les 5, es podrà assistir a una actuació de titelles Naip i una altra de dansa protagonitzada per la jove companyia 'Les 4 Km0'. Les activitats s'aniran succeint a la Plaça dels Màrtirs fins a finals d'octubre on es podrà veure, entre d'altres, una acció graffitera, un bookcrossing, escultura, fotografia o un taller de fang. Aquestes activitats tindran també la seva rèplica a la Plaça de la Noguera del Remei a partir del 15 de novembre i fins a finals de mes.  El tècnic de Cultura de Vic, Marc Comas, ha explicat que les mostres que es podran veure fins abans que Vic esdevingui oficialment capital "no seran les mateixes que es podran veure durant tot el 2016 però en petit format", sinó que el projecte de la capitalitat "va molt més enllà i també incorporarà elements comarcals i inequívocament catalans". El projecte fa dos anys que s'està gestant, ha puntualitzat Comas. Una de les particularitats que vol mostrar Vic serà, a banda de la seva ruralitat, que les activitats que es vagin programant siguin a l'aire lliure, "amb la voluntat d'aconseguir que el màxim de gent les pugui veure", ha assenyalat Marc Comas. L'objectiu, ha dit, és fer que la capitalitat sigui "molt participativa".  La presentació de la programació de cara al 2016 es farà pública a partir de mitjans de desembre. Amb tot, Comas ha avançat que cada mes de l'any es dedicarà a una disciplina de la cultura diferent. A tall d'exemple, el febrer estarà dedicat al món de la fotografia i l'abril a les lletres. Les activitats encara s'estan acabant de definir i encara hi ha la porta oberta a rebre noves propostes.

Summary: Vic escalfa motors per convertir-se en la Capital de la Cultura Catalana 2016 amb un trimestre ple d'activitats


Catalunya suma 1.230 nous casos de covid-19 confirmats per PCR i en registra un total de 81.003, segons l'últim balanç del Departament de Salut. La xifra total s'eleva a 100.668 (1.243 més) amb totes les proves. Les funeràries han reportat sis noves defuncions i en total són 12.751 persones les que han mort des de l'inici de la pandèmia, segons les dades de Salut. El risc de rebrot és de 159,13, lleugerament més baix que en el balanç anterior (161,9), però continua sent molt elevat -el llindar de risc alt se situa en 100-. Pel que fa a la velocitat de propagació, és d'1,02 (1,06 en les dades anteriors). Per PCR, Barcelona i l'àrea metropolitana sumen 963 nous positius i la regió de Lleida, 131. Hi ha 603 pacients ingressats, 105 a les UCI.

Summary: Catalunya suma 1.230 nous casos de covid-19 confirmats per PCR i sis defuncions


L'eurodiputat d'Esquerra Republicana Josep-Maria Terricabras ha avisat al ministre d'Exteriors espanyol, Josep Borrell, que "un acord tan important com el Brexit no es trencarà pel problema de Gibraltar". En declaracions a l'ACN, Terricabras ha assegurat que les recents queixes del govern de Pedro Sánchez sobre l'estatus del penyal en els acords del Brexit "no influiran absolutament en res" pel que fa al pacte final. Així, creu que "en cap cas" Brussel·les "permetrà" que hi pugui haver problemes en la darrera fase de les negociacions de l'acord de sortida "per Gibraltar". A més, el també eurodiputat d'ERC Jordi Solé ha criticat el ministre per dir que el Regne Unit "es trencarà abans que Espanya". En aquest sentit, Solé ha defensat que els britànics amb el seu vot "democràtic" sobre el Brexit han escollit "una opció" i "no trenquen res". "Els que trenquen drets són els que empresonen", ha dit. Per la seva banda, la delegada del Govern davant la Unió Europea, Meritxell Serret, s'ha mostrat preocupada pel to de Borrell en l'entrevista a Politico sobre Catalunya perquè no veu "un canvi de política" en l'executiu socialista respecte el del Partit Popular. Així, Serret creu que Borrell ha deixat clar que "no hi ha una proposta per posar sobre la taula als catalans" per part de Madrid. "Això ens fa pensar que aquesta voluntat de diàleg no hi és", ha lamentat. Serret, Solé i Terricabras han fet una ofrena floral conjunta al monument al pedagog i activista Francesc Ferrer i Guàrdia que hi ha a la Universitat Lliure de Brussel·les que aquest dimarts celebra el seu 30è aniversari.

Summary: Terricabras avisa Borrell que l'acord pel Brexit "no es trencarà per Gibraltar"


Els Mossos d'Esquadra van detenir aquest dimarts un home, de 29 anys i veí de Vilanova i la Geltrú, com a presumpte autor d'un delicte de danys a l'estació de Renfe de Sitges (Garraf). Els agents el relacionen amb els fets  ocorreguts el 8 de novembre, de matinada, quan un home i una dona van intentar accedir a l'estació sense pagar el bitllet. Com que no van poder saltar el torn de pas, l'home va colpejar el vidre de la màquina validadora amb puntades de peu fins destrossar-lo. Els danys estan valorats en 1.200 euros. A través de les imatges de les càmeres de videovigilància, la policia va identificar-lo i va constatar que l'home havia estat denunciat poca estona abans dels fets per un delicte contra la seguretat del trànsit per haver donat positiu en un control d'alcoholèmia.

Summary: Detenen un home per destrossar la màquina validadora de l'estació de Renfe de Sitges


Els líders dels Estats Units, Rússia i França han demanat la fi de les hostilitats entre Armènia i l'Azerbaidjan per l'Alt Karabakh. Membres del grup de Minsk que busca una solució pacífica per aquest conflicte, Donald Trump, Vladimir Putin i Emmanuel Macron han emès un comunicat conjunt aquest dijous per condemnar la recent escalada de violència. "Demanem als líders d'Armènia i l'Azerbaidjan que es comprometin a reactivar les negociacions", afirmen en el text. Per la seva banda, el president turc, Recep Tayipp Erdogan, ha acusat la comunitat internacional i en especial al Grup de Minsk d'ignorar els problemes de l'Alt Karabakh durant segles.

Summary: Trump, Putin i Macron exigeixen la fi de les hostilitats entre Armènia i l'Azerbaidjan per l'Alt Karabakh


L'extresorer de CDC Daniel Osàcar ha negat aquest dijous les acusacions de Fèlix Millet, Jordi Montull i Gemma Montull, segons els quals CDC es va finançament irregularment a través del Palau de la Música. En la seva declaració, Osàcar ha afirmat que al judici del 'cas Palau' "s'ha mentit i molt", i ha assegurat que ell anava al Palau "única i exclusivament" per "signar" els convenis entre la institució musical i la Fundació Trias Fargas, vinculada al partit i de la qual n'era administrador. A més, ha explicat que el Palau pagava els convenis amb xecs nominatius, no en efectiu. Osàcar ha dit que no sap "res" en relació a obra pública i que als dos acusats de Ferrovial no els coneixia ni hi havia parlat "mai". Osàcar creu que les acusacions de Millet i Montull són "per justificar el desviament de diners cap a certes persones".

Summary: Osàcar nega el finançament irregular de CDC a través del Palau i diu que al judici "s'ha mentit i molt"


El Museu Picasso de Barcelona ha incorporat dues escultures en bronze d'Emili Fontbona Ventosa (1879-1938), artista que va iniciar a Pablo Picasso en el món de l'escultura. Es tracta de 'Mariner de Tarragona' i 'Dona d'Amposta', fetes el 1902 en fang i posteriorment reproduïdes en bronze. Les peces s'exposaran fins al 7 de juny a la col·lecció permanent contextualitzades amb documentació, pintures, dibuixos i escultures, com 'Dona asseguda' (1902), la primera escultura feta per Picasso després de conèixer Fontbona l'any 1902 a Paris. "Picasso va aprendre a fer escultura al costat de Fontbona, i aquesta exposició rememora el contacte dels dos artistes", ha dit l'hereu de l'escultor, Francesc Fontbona, qui ha fet la donació al museu.

Summary: El Museu Picasso incorpora dues escultures en bronze d'Emili Fontbona, qui va iniciar el pintor en aquesta disciplina


El Consell de Ministres ha aprovat aquest dimarts un subvenció de 750.000 euros a la Federació Espanyola de Municipis i Províncies (FEMP) per a actuacions relacionades amb la recuperació de la memòria democràtica. El govern ha donat el vistiplau a aquest reial decret que permetrà que els ajuntaments puguin finançar actuacions d'investigació, localització, exhumació i identificació de persones desaparegudes en fosses durant la guerra civil i el franquisme. La FEMP haurà de proposar un pla de recuperació de memòria democràtica, en el que defineixi les actuacions a dur a terme i el mecanisme previst per executar-lo. El pla l'ha d'aprovar el Ministeri de la Presidència, Relacions amb les Corts i Memòria Democràtica. Els treballs finançats amb aquesta subvenció hauran de concloure en el termini màxim d'un any des de la notificació de la concessió i seran abonats abans que conclogui aquest termini. Amb aquest projecte d'actuacions municipals, al costat de la convocatòria de subvencions a entitats sense ànim de lucre, el govern espanyol posa en marxa un pla de xoc en aquest àmbit, que pretén ser una fase transitòria fins que en els nous pressupostos generals de l'estat es pugui comptar amb el pla quadriennal de recerca de persones desaparegudes durant el cop d'estat, la guerra civil i la dictadura. La subvenció s'atorgarà emparada en la llei general de subvencions, en entendre que concorren raons d'interès públic i social que justifiquen la seva concessió directa. La FEMP compta amb declaració d'utilitat pública des del 1985 i constitueix l'associació d'entitats locals d'àmbit estatal amb més implantació. El seu camp d'actuació arriba a més del 98% de la població espanyola, en aglutinar més de 7.416 entitats locals: 7.367 municipis, 38 diputacions i 11 consells i cabildos insulars.

Summary: El govern espanyol subvencionarà amb 750.000 euros els ajuntaments que recuperin la memòria històrica